Anita Grīniece

Būcenītis

Darbojas: 

Zaru slota

Istabas slota

Pulvera paka

Pasta

Bleķa spainis

Grīdas lupata

Plastmasas spainis ar birsti

2010
Pieliekamais, kur stāv dažādas saimniecībā nepieciešamas lietas: zaru slota, istabas slota, grīdas spainis, grīdas lupata, beržamā pasta, veļas pulveris. Varbūt vēl kaut kas cits. Ir agrs rīts. Aiz nelielā lodziņa dzirdama putnu čivināšana. Pirmā pamostas zaru slota.
Zaru slota (kustinādama zarus un žāvādamās): Ā- ā- ā – a! U! Atkal jau rīts un atkal jau jāceļas. Un tie briesmīgie putni brēc tā, ka riebjas klausīties. Vai kāds viņiem nevarētu aizbāzt knābjus?

Istabas slota (mēģinādama iekārtoties ērtāk): Knābi, muti vai kaut ko citu vajadzētu aizbāzt tev. Vai tiešām nevar ļaut pagulēt? Putni man netraucē.

Zaru slota (vēl vairāk braucīdama zarus): Ak tev netraucē? Ak tev vajag ļaut pagulēt? Nekad. Ja jāceļas, tad jāceļas. Visiem vienādi.

Istabas slota (kustinādama kātu uz vienu un otru pusi): Tu esi pavisam nepareiza slota. Nenovīdīga. Tu nesaproti, ka es šonakt redzēju briesmīgu sapni. Es redzēju...

Zaru slota (pārtraukdama): Izbeidz. Man tavi sapņi simts mūžu neinteresē. Tas, ko tu runā, ir gandrīz vēl šausmīgāk par putnu ķērkšanu. Lai gan tas liekas gandrīz neiespējami.

Istabas slota (ar grūtībām pieliekdamās): Au! Mugura arī sāp. Drīz vispār vairs nevarēšu palocīties. (ar milzīgu pārmetumu zaru slotai) Tas tāpēc, ka tu man neļauj gulēt!

Zaru slota: Vienreizēji! Es tā vainīgā pie visām nelaimēm! Kauna tev nav? It kā pati nezinātu, ka mugura tev beigta tāpēc, ka esi veca. Tu esi sirma tantīte. Saprati? Veca!

Istabas slota (nikni pret grīdu švīkstinādama sarus): Tu domā, ka drīz nebūsi tāda pati? Tu domā, ka tev zari aug vienmēr no jauna? Tu domā, ka vecums nepienāk itin visiem? Tu domā, ka viegli ir skaitīt savus gadus? Tu domā, ka viegli samierināties, ka kuru katru brīdi tevi var sazāģēt un iemest miskastē. Vai sadedzināt.

Zaru slota: Ieliec labāk protēzi, citādi tu šļupsti. Nepatīk klausīties. Vēl jo vairāk skatīties. 

Istabas slota (draudīgi sļūkādama uz zaru slotas pusi): Tu! Tu! Tu jau no paša rīta man sabojāji visu dienu! Tu esi neizglītota! Neinteliģenta! Tu neko vairāk par mežu un pagalma mēsliem neesi redzējusi! Bet es nāku no fabrikas! Es slaukos pa skaistām, krāsotām grīdām! Tev...tev pašai drīz būs divas protēzes, ne tikai viena!
Pulvera paka (uz plaukta šūpodamās un nokrizdama zemē): Tā! Jūs, bābas, mani tik tālu esat novedušas! Vai, kā sāp! Ja nu man ir lauzta kāja? Vai  roka? Varbūt es tagad palikšu par invalīdu? Tas tikai jūsu dēļ!

Zaru slota: Es tev pat tuvumā neesmu bijusi.

Istabas slota: Es arī.

Pulveris: Bet jūs tricinājāt gaisu! Un tracinājāt grīdu! Un tad sākās zemestrīce. Tāpēc es nokritu!

Zaru slota: Nemuldi. Slienies vien augšā un rāpies atpakaļ uz savu plauktu. Pie bārstījies te visapkārt... Ja tev būtu kaut kas lauzts, tu tik daudz nerunātu. Tu ciestu.

Pulveris: Stulbais zaru vīkšķis! Ko tu saproti no īstām ciešanām. Es varbūt iekšienē ciešu tā, it kā būtu pasaules gals. Es varbūt saredzu pasaules galu. Es varbūt... Jā, tā ir. Man jāiet klosterī. (sākdams raudāt) Ar lauztām rokām un kājām! Es eju klosterī, slims un beigts!

Istabas slota (piebirstēdamās tuvāk un sākdama saslaucīt izbirušo pulveri): Kur tad tas klosteris būtu? Te neko tādu neesmu redzējusi.

Pulveris (rādīdams, cik viņam grūti piecelties): Tādā gadījumā kā manējais klosteris var būt daudz kur. Piemēram, koridora skapī. Tur tikpat kā neviens neieskatās. Tur būs miers.

Zaru slota: Laimīgu taciņu! Un iemācies noturēt līdzsvaru.

Pulveris (braucīdams sānus un klibodams šurpu turpu, ar cienīgu lepnumu): Tavi vārdi mani vairs neaizskar. Es esmu cēls. Es galu sagaidīšu godam. Atšķirībā no jums.

Istabas slota (pavisam dusmīgi): Beidz bārstīties! Tikko kā saslaucīju, tā atkal kaut kas izbiris. Cik pēc tevis var tīrīt! 
Pulveris (ar lielu cieņu): Vai tu apjēdz, ko runā? Man varbūt dvēsele birst laukā. Saproti, dvēsele! Bet tu pa manu dvēseli ar saviem netīrajiem sariem braukā.

Istabas slota: Dikti smalka gan tev tā dvēsele. 

Pulveris: Skaidrs, ka smalka! Un balta. Augstākā labuma. Ar papildelementiem. Ar uzlaboto recepti.
Grīdas lupata (neapmierinādami purinādamās): Tad ņemies ar saviem elementiem, nevis žvanksties acu priekšā. 

Pulveris (atkal atsākdams klibot): Bet tu beidz plivināties! It kā tev būtu, ko rādīt. Sakrunkājusies, pelēka. Fui!

Grīdas lupata: Vai kāds viņu nevarētu aizvākt tālāk? Man no viņa izbārstītās dvēseles piemetīsies alerģija. Izsitīsies pumpas. 
Zaru slota (diezgan nevērīgi paslaucījusi pulvera druskas šurpu turpu): Pulveri, taisies atpakaļ savā vietā. Cik reizes var atkārtot. Te, uz grīdas, tu traucē. Man tūlīt būs jāskrien rīta kross, bet tu stāvi ceļā.

Pulveris (izaicinoši): Es iešu klosterī!

Istabas slota: Ej tu... Nu ka lec augšā! Es tev kāda personiskā apkopēja, vai, tavas sastāvdaļas slaucīdama? Bet tu tikai bārsti un birdini.

Pulveris (lepni): Jā, un drīz es būšu tukšs. Paliks tikai forma. Savu cēlo saturu būšu ziedojis jums. Kaut šaubos, vai esat tā vērti. Taču – lai nu būtu. Es jums sevi dāvinu! (izbārstīdams pulvera strīpu) Es jums parādu ceļu! 
Istabas slota (nikni): Man vienreiz pietiek! Nu ka vācies! Kā belzīšu...

Pulveris (cenzdamies saglabāt pašcieņu): Tikai bez vardarbības, ja? Citādi zvanīšu uz krīzes telefonu. Un tad būs tiesu darbi. Tevi iemetīs cietumā!

Istabas slota: Bet es tevi tūlīt izmetīšu pa logu.

Grīdas lupata: Met gan! Sen jau vajadzēja. Caurbira tāds.

Zaru slota ( švīkstinādamās uz lodziņa pusi): Es atvēršu logu, ja?

Pulveris (brēkdams un virzīdamies tālāk no slotām): Nekādus logus! Tad jau labāk plaukts.

Istabas slota: Tad - živai! Pazūdi! Kur tu tāds bārsteklis esi radies.

Pulveris (žēli): Bet klosteris? Kur tad mans klosteris?

Zaru slota (nikni mīņādamās): Tu tūlīt un uzreiz visu kaut ko dabūsi! Un kā vēl. Vai nesaproti, ko tev teica?

Pulveris (cenzdamies sarauties maziņš): Labi, labi, labi. Bet kā lai es tieku uz tā plaukta? Tas taču ir augstu!

Grīdas lupata (masēdama galvu): Nevajadzēja krist. Kas reiz pakritis, tam pašam arī jāpieceļas. Vai ne tā? (piepeši ar šausmām) Tā! Man jau ir viena pumpa! Es esmu saslimusi! Man vajag ātro palīdzību!

Istabas slota (braucīdama muguru): Trako māja, ne pieliekamais. (pulverim) Vismaz tevi jānoliek pie vietas. (zaru slotai) Uzmet taču viņu reiz augšā.

Zaru slota: Met pati. Es tev neesmu nekāda kalpone.

Istabas slota (krakšķinādama visus locekļus): Es tak teicu, ka man mugura beigta. Kā tad lai es pie šamējā pieliecos?

Zaru slota: Patiešām – psihene. Laikam man vienīgajai te ir skaidrs saprāts. (pulverim) Nu ko – taisies! (istabas slotai) Bet es to nedarīšu tādēļ, ka man būtu tevis žēl. Es to darīšu tikai tāpēc, ka tā kaste traucēs krosu. Šķēršļu pārvarēšana šorīt nav paredzēta. 
Grīdas lupata: Dariet taču kaut ko! Man ir vēl viena pumpa! Man vajag ārstu!

Zaru slota: Hipohondriķe. Starp tavām krunkām viena pumpa vairāk vai mazāk – absolūtais štrunts. Un vispār pavirzies malā. Te viens subjekts tūlīt lidos. (jau iepriekš smiedamās par savu joku) Kā amerikāņu kosmonauts uz Mēnesi.

Pulveris (joprojām cenzdamies nezaudēt cieņu un stiprinādams sānus): Es neesmu amerikānis! Man nav nekādas radniecības ar Coca – colām un Makdonaldiem. Es esmu no Itālijas. No mākslas zemes. Ja jūs zinātu, kas ir renesanse, ja jūs...

Istabas slota (zaudējusi pacietību, zaru slotai): Lūdzu, palīdzi! Redzi, es tevi pat lūdzu! Dabū to renesansi prom!

Zaru slota (saķerdama pulveri aiz kājām): Aiziet! (pulveris ar slaidu lēcienu uzlido uz plaukta, zaru slota berzē un purina rokas) Tas nu būtu padarīts. Tikai rokas gan noķēpāju. Un tā vienmēr, ja tu otram gribi ko labu izdarīt. Beigās sanāk tikai ķēpa.
Grīdas lupata (histēriski): Viņš man ir pārāk tuvu! Viņš var man uzmākties! Viņš varbūt ir seksuālais maniaks! Kāpēc viņš ir tieši šeit?

Zaru slota (smagi nopūzdamās un atspiezdamās pret sienu): Paklau, aizbāzīsim ausis, ne? Man ir piegriezies.

Istabas slota: Man arī. Es arī gribu drusku klusumu. Saslaucījusi arī esmu... Tev vate ir?

Zaru slota: Ne – e... (ar vāji slēptu smaidu) Noplēsīsim kādu strēmelīti no grīdas lupatas. Viņas skatu jau tas nemaitās. Sabojāt tur vairs nav ko. 
Grīdas lupata: Ko? Rokas nost no mans personības! Ja nāksiet klāt, es kliegšu!

Istabas slota: Tu jau tāpat visu laiku bļausties. Sliktāk vairs nebūs.  
Grīdas lupata: Es... es... Es braukšu uz Briseli! Uz Balto namu! Es braukšu...

Zaru slota (pārtraukdama): Brauc tu ellē. Es taču tikai pajokoju. Kam tad vajag tavas netīrās  parpalas.

Grīdas lupata (atkal sākdama plivināties): Es neesmu netīra! Mani reizi mēnesī izmazgā! Un pie tam es regulāri vēdinos.

Istabas slota (šļūkdama uz kaktu): Netaisi caurvēju. Tāpat jau esmu galīgi stīva. 

Zaru slota (sākdama uz vietas taisīt vingrinājumus un masēt kājas): Tas tāpēc, ka tu jaunībā nenodarbojies ar sportu. Sevi vajag turēt formā. Tas vēlāk atmaksājas. Sportošana ir veselības pamats. Starp citu. 

Istabas slota: Starp citu, es agrāk spēlēju basketbolu. Starp citu, biju centra uzbrucēja. Starp citu, tā bija fabrikas komanda. Un fabrika, starp citu, atradās pilsētā. Kur tu, starp citu, nekad neesi bijusi. Un nebūsi. 

Zaru slota: Vai, vai, vai! Nu jau gan salielījies. Baigi man vajag to tavu pilsētu. Tu toties jau gadiem ilgi vispār neesi bijusi ārā. Tu neko tālāk par istabas slieksni neesi redzējusi. Un bumbu arī vairs neesi redzējusi. Kur nu vēl grozu.

Istabas slota (caur asarām): Nu kam tu tā? Kādreiz kaut kas taču var mainīties. Kādreiz mani var iznest pagalmā. Lai iztīrītu. Izdauzītu. Es viskautko būtu gatava paciest. Visu kaut ko...

Zarus slota (uz brītiņu apstādamās): Nu ja... Paklau, varbūt paskriesim kopā? Es turēšu tādu lēnāku tempu, lai tu neatpaliec. Divatā būs foršāk.

Istabas slota: Nē, nē... Bet paldies par uzaicinājumu. Tas bija jauki. Paldies.

Zaru slota (sākdama skriet): Neņem galvā. Nevajag pateikties. Kad sakām paldies, vienmēr saliecamies uz leju. Pēc tam grūti atkal dabūt taisnu muguru.

Pulveris (sašutis, zaru slotai): Ko tu joņo! Tu neredzi, ka esmu aizņemts? Tu mani ļoti traucē.

Zarus slota: Ja? Un ko tad tu dari?
Pulveris (ar lepnumu): Es domāju! Es iedziļinos būtībā. 

Zaru slota (joprojām skriedama): Iedziļinies labāk lupatā. Citādi viņai acis izkritīs, uz tevi skatoties.

Grīdas lupata (kā nedarbos pieķerta): Es neskatos... tas ir, vispār skatos, bet tikai tāpēc, lai viņš nesāktu grābstīties. Vīriešu dzimtei nekad nevar uzticēties.

Pulveris (pavisam nīgri): Nu kā lai atrodu savu būtību, ja acu priekšā kaut kāds kāts žibinās šurpu turpu, šurpu turpu. Un blakus tup histēriska vecmeita. Murgs, ne dzīve.

Zaru slota (pāriedama uz palēcieniem): Jūtu līdzi. Tev grūts liktenis.

Grīdas lupata (vīstīdama dūrītes): Es neesmu vecmeita! Es esmu jaunava! Tas nav viens un tas pats.

Pulveris (sākdams zvāroties): Au! Atkal zemestrīce! Es taču vēlreiz nokritīšu!

Istabas slota (zaru slotai): Izbeidz lēkāt, labi? Vēlreiz es to pulveri neslaucīšu. Palikšu pavisam balta. 
Zaru slota (atkrizdama uz grīdas): Labi. Pietiks ar. Drīz jau būtu kādam jānāk. Tad ārā, svaigā gaisā, izvingrošos riktīgi. (Aiz durvīm dzirdams troksnis un tuvojošies soļi) Re, kā teicu, tā notiek! (pielekdama kājās) Visu labiņu! Es eju strādāt!

Atveras durvis un kāds vai kāda paņem slotu, kas vēl paspēj pamāt ar roku. Durvis aizveras.

Istabas slota (sākdama nemierīgi rosīties): Laiks, laiks, laiks. Drīz būs arī mūsu kārta. Jāceļ tikai tas sliņķis augšā. (piešļūkdama pie grīdas spaiņa)Ei! Labrīt! Mosties nu. 

Grīdas spainis (berzēdams acis): Kas tad nu? Kāpēc jātaisa tāds troksnis? 

Istabas slota (sākdama dauzīties gar spaiņa malām): Celies, nejēga! Rīts jau gabalā. Visiem jāiet pie darba.

Spainis (sašutis un pavirzīdamies tālāk): Ko tu mani baksti! Tev rokas niez, vai? 

Istabas slota: Bet tev mēle? Cik var gulēt, kad pārējie jau augšā, patīk tas vai nē.

Spainis (grabinādamies aizvien tālāk): Kas tev par daļu! Gulēšana pienākas katram. Pēc nopelniem. Tā kā – tinies prom. 
Istabas slota: Nekā nebija. Princips paliek princips. (palīzdama zem spaiņa roktura) Tūlīt tevi pienesīšu tuvāk durvīm, lai ērtāk paņemt. 

Spainis (ļoti skaļi): Nē! Es vēl neesmu atmodies! Es vēl esmu sapnī.

Grīdas lupata (ieinteresēti): Kādā sapnī?

Spainis: Lai slota laiž mani vaļā, tad pateikšu. 

Grīdas lupata (istabas slotai): Palaid viņu. Tas par sapni ir ļoti interesanti.

Istabas slota (zīmīgi uzlūkodama lupatu): Tikai tevis dēļ. (atkāpdamās no spaiņa) Runā nu. 

Spainis: Paej vēl tālāk. Citādi vārdi nenāk laukā.

Istabas slota (pavisam negribīgi atkāpdamās vēl dažus soļus): Nu? Tagad tev mute varēs kustēties?

Spainis (sapņaini): Es stāvēju pie akas. Manī lēja aukstu, dzidru ūdeni. Tad mani aiznesa uz kūti. Galvu manī iebāza govs. Un dzēra, dzēra...

Grīdas lupata (dziļi vīlusies): Tas viss? Neko vairāk tu neredzēji?

Istabas slota (nicīgi zvārodamās): Atradis, par ko sapņot. Par kūti. Un govīm. Smieklīgi.

Spainis (draudoši grabinādamies): Nesmejies par mani! Vismaz sapnī es esmu tas, par ko man jābūt. Vismaz sapnī neviens manī nemērc netīru lupatu un nemazgā piestaigātas grīdas. Vismaz sapnī es redzu siltu, miklu, dzīvu govs purnu. Vai jūs maz apjēdzat, cik ļoti es gribu palikt sapnī? 
Grīdas lupata (sākdama raudāt): Kāpēc tu tā saki? Es neesmu netīra. Mani reizēm izmazgā. Kur tad lai es citur palieku, ja ne savā spainī? (ļoti satraukti un mēģinādama apvaldīt asaras) Cik pulkstenis? Vai mums, spaini, nav jāiet?
Spainis (saniknoti apmezdamas kūleni un nostādamies uz galvas)): Kāds sievišķis te nevar savaldīt nervus. (mēdīdams) Cik pulkstenis, cik pulkstenis? Kad šitajā skabūzī ir redzēts pulkstenis.

Pulveris (ļoti pārliecinoši): Pulkstenis tikko nosita deviņas reizes.

Istabas slota (ne bez dzēlīguma): Kā tad tu to zini?

Pulveris: Es to atklāju būtībā. Savā iekšienē.

Istabas slota(brīdinoši): Ja tu no savas iekšienes atkal kaut ko nobirdināsi uz grīdas, es tevi patiešām viens divi izlidināšu pa logu. Neskatoties uz sāpošo muguru. Vai saprati?

Pulveris (apvainodamies un pagriezdams muguru): Lidinātāja! Ha! Vadā savas raganas un liec mani mierā! Pilote atradusies.

Grīdas lupata (nervozi ņurcīdamās un vētīdamās): Neteikšu, ka es sapratu to, ko jūs tikko runājāt. Bet es saprotu, ka mums jābūt gatavībā. Spaini! E –ei! Spaini! 

Spainis(dobjā balsī): Ko gribi? 

Grīdas lupata (aizvien ātrāk ņurcīdamās): Spaini, kas ar tevi ir? Kāpēc tu stāvi uz galvas?

Spainis: Kā gribu, tā stāvu. Kas tev par daļu.

Grīdas lupata: Kā – kas par daļu? Man ir gan daļa. Kur tad es mērcēšos, ja ne tevī iekšā.

Spainis: Mani tas neinteresē. Man šitā ir labi. Stabili.

Grīdas lupata: Kam tu tā. Meties nu atpakaļ. Mēs agrāk taču bijām tā kā draugi.

Spainis: Jā. Vakardien.

Grīdas lupata (gandrīz izmisusi): Vai tad vakardiena gandrīz nav tas pats kas šodiena?

Spainis (vēl stabilāk nostādamies): Nē. Vakar es biju spainis. Bet šodien es esmu īpašs spainis.

Grīdas lupata: Bet...

Spainis (pārtraukdams): Viss pāriet. Viss ir aizejošs. Es esmu tikpat kā aizgājis.

Pulveris (triumfējoši): Dzirdējāt? Ko tad es saku? Spainis arī nolēmis iet klosterī.

Grīdas lupata: Spainīt, mīļo, mīļo spainīt! Neej nekādos klosteros. Nāc atpakaļ! Lūdzu, lūdzu! 

Pulveris: Beidz dīkt ausī. Es esmu iegājis transā.

Istabas slota (švīkādama grīdu un bārdamās): Aizveries, transvestīts tāds. Vai neredzi, ka dažs labs te noskaidro savas attiecības?  

Pulveris: Bet kas tev par daļu? Ko tu mums uzbrūc? Švīkājies savā nodabā un ļauj mums domāt.

Istabas slota: Kā tu man esi piegriezies! (grīdas lupatai)Nu, kā jums tur iet?
Grīdas lupata (vaimanādama): Nekā neiet! Viņš manī nemaz neklausās. Tikai stāv otrādi.
Istabas slota: Ja ar labu nesanāk, pamēģini savādāk. Iedunkā bišķi atpakaļ. Ja pati negribi, es palīdzēšu.

Spainis (protestējoši skaļi iekliegdamies un pavirzīdamies uz istabas kaktu): Nenāciet man klāt! Vardarbība mūsu valstī ir aizliegta.

Istabas slota: Ja gribi, vari sūdzēties. Saņemsi valsts apmaksātu advokātu. Telefona numuru pateikt?

Grīdas lupata (rāpodama spainim klāt): Es taču tev nesitīšu, nē. Nebaidies. Priekš tā es esmu pārāk mīksta un maiga. Es tikai gribu tevī pamērcēties. 

Spainis: Es kāds baseins, vai? Ne tevi es gribu sevī redzēt, bet silto govs purnu. Kamēr tās govs te nav, es atpakaļ negriezīšos.

Grīdas lupata: Spainīt, lūdzu! Citādi man būs jālec ezerā. 

Istabas slota (apņēmīgi): Labi, pietiek. Ar vārdiem te nekas nav līdzams. Te vajag darbus. Ierosinu šeit un tūlīt nodibināt rokgrupu.

Pulveris: Ko? Tu jau pat divas notis nevari pareizi nodziedāt.

Istabas slota: Kas teica, ka es dziedāšu? Es belzīšu. Pa bungām. (it kā meklēdama) Bungas... Bungas! Kur jūs esat! (spaiņa virzienā un ļoti priecīgi) Re, kur jūs esat! Es taču zināju, ka tepat vien kaut kur jābūt. Tūlīt mēs uzspēlēsim tādu ritmiņu, ka Āfrika un Amerika varēs iet mājās. O, manas bungas. Bungas ir manas dzīves laime. 
Spainis (bezmaz cenzdamies ielīst sienā): Nenāc man klāt! Šausmone tāda. Es neesmu sitamais instruments! Es vispār neesmu nekāds instruments. (ar salto apmezdamies otrādi) Es esmu tikai spainis!

Grīdas lupata (sākdama plaukšķināt): Urā! Tu esi atgriezies pie manis. (it kā grasīdamās ielēkt spainī) Nu es atkal būšu savā vietā. Nu es atkal varēšu peldēties un mazgāt, mazgāt, mazgāt...

Istabas slota (pārtraukdama un neapmierināta): Vismaz paldies jau varēji pateikt. 

Grīdas lupata: Ko, kādu paldies? Ak tā, paldies. Nu tad – paldies. (Spainim ausī čivinādama) Tu manu mīļo, mīļo skārda trauciņ! Tu manu dārgo bleķa gabaliņ! Tu manu auksto sapņu princīti!
Pulveris (ārkārtīgi sabozies): Fui, cik salkani. Tas jau kļūst pat gandrīz pretīgi.

Istabas slota (dusmīgi švīkādamās): Negribas man nemaz ko tādu teikt, bet šoreiz mūsu domas gandrīz vai sakrīt.

Pulveris (valdīdams smieklus): Ko neteiksi. Tu man piekrīti! Vai tad tiešām būtu sākušas darboties arī smadzenes, ne tikai sari un kāts?

Istabas slota (sarūgtināta): Aizveries. Un beidz ņirgt. Starp citu, to domu par mūziku un bungām es vēl neesmu atmetusi. Varbūt, ka tas bija pat nopietni. Ja, protams, tas kādu interesē. Kaut gan šaubos.

Pulveris (smiedamies pilnā balsī): Ja tu tā turpināsi, es tūlīt atkal izbārstīšos. Tikai šoreiz aiz smiekliem.

Istabas slota (nikni un apņēmīgi): Tev tas caurums vienreiz ir jāaizbāž ciet.

Pulveris: Ha, ha, ha! Ar ko tad tu bāzīsi? Savus sarus izplūkāsi, vai? 

Istabas slota: Nē, nē, nē. Es tevi nevis aizbāzīšu, bet aizsmērēšu. Jā, tieši tā. (Piešļūkdama pie plaukta un piesizdama pie beržamās pastas bundžiņas) Ei! Pasta! Celies! Ir darbiņš. Te jāaizķepina viena mute.

Pasta: Ja mani nosauc par pastu, es uzreiz uztraucos. Es skaidri saprotu, ka neesmu savā vietā. Es gribētu būt sviests. Un smērēties uz maizes. Un es to spētu. Es tam esmu gatava. 
Istabas slota (saķerdama galvu un atkrizdama uz grīdas): Arī tas vēl! Priekš viena rīta tā kā par daudz.

Pasta (sapņaini veidojot vēderdejas kustības): Mm! Kā es smērētos! Vienā kārtā, otrā. Es vienmēr būtu svaigs sviests. Es dzīvotu ledusskapī. Uz galdu es brauktu kā uz vasarnīcu. Reizi pa reizei. Un tur jau mani gaidītu maizes šķēle...

Spainis (nicīgi spurslādams): Kā tad. It kā šajos laikos kāds normāls cilvēks varētu atļauties nopirkt sviestu. Nekad. Tu noliktavā sapūtu.

Grīdas lupata (mīlīgi piebalsodama): Kā tad, ka sapūtu. Beigts un pagalam.

Pasta (protestējoši iebilstot): Nē, es būtu pavisam lēts produkts. Mani nevajag pārdot pa dārgo. Man pietiktu ar mazumiņu. Es būtu pieticīgs sviests.

Istabas slota (zaudējusi pacietību): Patiešām – riktīgs sviests. Varbūt pietiks muldēt? Tu smērēsi pulverim to caurumu ciet vai nē? 

Aiz durvīm dzirdami soļi. Spainis ar visu lupatu uzreiz lēcieniem dodas uz durvju pusi. Tās paveras un iekšā tiek ielidināta zaru slota. Kāda roka paķer spaini, lupatu un durvis atkal aizcērtas.  

Istabas slota (sašutumā lēkādama): Un es? Kā tad ar mani? Vai tad mani nevajadzēja paņemt pirmo? (Viņa palēkdamās dodas pie durvīm un sāk pa tām dauzīties) Ei! Taisiet vaļā! Man arī jātiek ārā!

Zaru slota (lēnām un klusi): Nevajag. Tur ārā nav nekā laba.

Istabas slota: Ko tu runā?! Man ir jāslaukās pa istabām. Tieši tam es esmu derīga. Man jātiek ārā!

Zaru slota: Liecies taču mierā. Esi laimīga, ka paliki tepat.

Istabas slota (pagriezdamās uz zaru slotas pusi): Tu neesi sajukusi? Ko tu te runā? Ja mani nevienam nevajadzēs, mani ņems un sazāģēs! Un pēc tam sadedzinās. Tu apjēdz?

Zaru slota (tikpat lēnām): Reizēm ir labāk sadegt nekā mocīties.

Istabas slota (pieiedama pie zaru slotas): Ei! Kas ir? Ko necelies augšā? 

Zaru slota: Nevaru. Man ir kauns.

Istabas slota (apņēmīgi): Tie vispārējie kompleksi man ir līdz kaklam. Slienies augšā. Es tev palīdzēšu. (viņa palīdz zaru slotai piecelties)

Zaru slota: Paldies. Tu esi ļoti laba. Palīdzi man aiziet līdz kaktam. Labi tālu no visiem.

Istabas slota (palīdzēdama zaru slotai iet): Paklau! Kas te tik briesmīgi smird?
Zaru slota (pēkšņi atkal nokrizdama zemē): Es! Es smirdu! Tur jau ir tā lieta!

Istabas slota (aizspiezdama degunu): Kur tu tā savārtījies? Miskastē biji, vai? 

Zaru slota: Nē! Bet ar mani tīrīja suņu sūdus no celiņa. Pretīgais krancis! Nevar savu pakaļu savaldīt un aiziet līdz dārza stūrim! Viņam tas vienalga! Bet ko lai daru es? 
Istabas slota (joprojām ar aizspiestu degunu): Pagaidi, nebļausties. Tūlīt kaut ko izdomāsim. (pamezdama zīmīgu skatu uz plauktu, kur sēž pasta un pulveris) Mēs tevi izmazgāsim.

Pulveris (arī ar aizspiestu degunu, nikni):  Vispirms atver logu, muļķe.
Istabas slota (atvērdama vēdlodziņu): Jau atvēru. Bet tu taisies uz šrubīšanos.

Pulveris (saniknots): Kādā cietumnieku žargonā tu runā! Un pat neceri, ka pēdējo, kas manī palicis no iepriekšējās dzīves, es atdošu kaut kādai sūdainai slotai.

Istabas slota (draudoši tuvodamās pulverim):  Atdosi gan! Un kā vēl atdosi. Bet, lai efekts būtu lielāks, pievienosim arī pastu. (tīrāmajai pastai): Kā tevi sauca? Skaidra? Spodra? Vai kaut kā modernāk? Bet vispār vienalga. Taisies uz atdošanos.

Pasta: Es tev neesmu nekāda ielene uz paneļa, kas savu labumu dāvā pa labi, pa kreisi. Un es vairs neesmu ne skaidra, ne spodra, ne moderna. Es esmu sviests.

Istabas slota (dusmīgi šņākdama): Nu ja, tik tālu nu esam nonākuši. Kādam te sākušās halucinācijas. 
Pasta: A kas tev par daļu? Lai gan – ko es te ar tevi runāju. Pārtikas produktiem ar nehigiēniskiem priekšmetiem nav nekā kopīga. Es esmu sviests. 

Istabas slota (nikni sākdama klapēt pa plauktu ar dūrēm): Ej sviestā ar savu sviestu! Nu ka rāpies lejā un nomazgā slotai zarus!

Pasta (lepni): Nesagaidīsi. To slotu vienkārši vajag izmest pa logu. Visiem būs miers. Visiem būs labāk.

Zaru slota (vārgi mēģinādama piecelties): Pastai taisnība (istabas slotai) Palīdzi man pieiet pie loga. Pašnāvība ir vienīgais ceļš.

Istabas slota: Bet pakārties tu negribi? Tev pirms nāves vajag izjust lidojumu? Es tev ieteiktu – labāk pakaries. Tava karāšanās papildinās interjeru. 
Zaru slota: Beidz par mani smieties. Man nav vairs jēgas dzīvot.

Istabas slota (diezgan izmisusi apsēzdamās zaru slotai blakus uz grīdas): Tu stulba esi, vai? Visvisādi sūdi nāk un aiziet, bet dzīvošana paliek. (paošņādama gaisu) Starp citu, ir jau daudz labāk. Tu vairs tā nesmirdi.

Pulveris (triumfējoši): Redzi nu! Tik vien vajadzēja kā attaisīt logu. Patiesība vienmēr ir vienkārša. (teatrāli nopūzdamies) Kas tad cits jums to pateiks, ja ne es.

Istabas slota: Apklusti, filozof. (zaru slotai) Celies nu augšā. Nu jau viss ir gandrīz labi.

Zaru slota (pieceldamās sēdus, bet sākdama drebēt): Man bail domāt par to, kas notiks rīt. Ja tas suņa lops atkal būs kaut ko uz celiņa atstājis? Ja man atkal tas būs jāsatīra? Ja es atkal smirdēšu? Ja atkal par mani smiesies? 

Istabas slota (mierinoši apņemdama zaru slotu ap pleciem): Neķer nu kreņķi. Rīt būs rītdiena, bet šodien mums jānodzīvo šodiena. Paskaties uz mani – mani vispār šodien nepaņēma. Taču es vairs neraudu, nē. Man ir pielecis, ka citiem šad un tad iet vēl grūtāk. Celies tak vienreiz augšā.

Zaru slota (pieceldamās un pastiepdama istabas slotai roku): Celies nu tu pati arī. Pietiek just citiem līdzi. Ķeries vien pie manas rokas. Es taču zinu, ka tev sāp mugura. Tikai manis dēļ tu šitā mocījies un locījies.

Istabas slota (pateicīgi pieceldamās): Liecies taču mierā. Viss ir labi. (pēkšņā iedvesmā) Zini ko? Atstutēsimies tur pie loga un uzrausim kārtis. Kaut vai tos pašus durakus, ko?

Atkal dzirdami soļi. Visi saspringst, uzmanīgi klausīdamies, gatavi kuru katru brīdi mesties pretī. Durvīm atveroties, pa tām visai nevērīgi tiek ielikts spainis, kam ap kaklu nožēlojami karājas lupata. Durvis atkal aizcērtas. Brīdi valda klusums.

Zaru slota (vismaz mēģinādama mainīt situāciju): Kā tur palika ar tām kārtīm un durakiem? Esmu ar mieru uzraut. Uz ko spēlēsim – uz naudu vai interesēm?

Pulveris (pēkšņi ieinteresēdamies): Tev ir nauda?

Zaru slota: Nē. Bet tas nenozīmē, ka uz to nevar spēlēt. Naudu var iedomāties. Un ne tikai naudu.

Grīdas lupata (žēlabaini): Es iedomājos, kā tur tagad ārā varētu žāvēties... Kā citreiz. Bet mani pat neizskaloja. Uzmeta uz spaiņa un viss.

Spainis (dusmīgi trīcēdams): Būtu priecājusies, ka vismaz es tev vēl esmu. Vismaz uz kaut kā tevi uzmeta, nevis aizmeta. 
Grīdas lupata (sākdama raudāt): Bet es taču tomēr negribu, lai tu mani redzi tikai sagumzītu un slapju. Man tagad vajag izžūt!

Sapinis (nikni): No asarām tu sausāka nepaliksi. Tā jau tu mani rūsini. Un sāls piejaukums manai veselībai ir īpaši kaitīgs.

Grīdas lupata (tāpat raudādama): Ko tad lai es daru?

Sapinis (apkrizdams sāņus un pametot lupatu nost): Ej kaut kur. Dari kaut ko. Nebojā man nervus. Man tagad vajadzīgs miers.

Grīdas lupata (vēl vairāk raudādama): Labi, es iešu. Es tikai te vēl uzmazgāšu grīdu. Un tad... un tad...

Istabas slota (vēl vairāk pārskaitusies, ja vien vēl vairāk ir iespējams): Nu gan man pietiek. Vēl viena pašnāvniece atradusies. Vai tad tiešām nevar saņemties?

Grīdas lupata: Ne – e... Es atceros, kas es kādreiz biju... Skaists, silts flaneļa naktskrekls. Mani bieži mazgāja un es žāvējos ārā uz šņores, saulē un vējā... Tagad mani vispār vairs neizžāvē. Tikai uzmet kaut kur.

Spainis (ripinādamies pa grīdu): Nu forši. Es tev esmu kurš katrs. Vienkārši fantastiski.

Grīdas lupata (spainim pa pēdām mazgādama grīdu): Es vēl tikai gribētu apskatīt jaunības bildes. Tepat kaktā tām jābūt.

Zaru slota un istabas slota saskatās un aizšķērso lupatai ceļu. 

Istabas slota: Izbeidz te rāpot. Tūlīt celies augšā.

Zaru slota: Un uzrāpies spainim uz galvas un žāvējies. Pēc tik ilgas kopdzīves arī viņam ir savi pienākumi.

Spainis (ripinādamies): Nē, man nav nekādu pienākumu. Es neesmu precējies. Es esmu brīvs spainis.

Istabas slota: Stulbs spainis tu esi. Ko tad tu pats iesāksi, ja tev nebūs lupatas.

Spainis (priecīgi palēkdamies): Dabūšu citu. Jaunāku. Naktskreklu ir daudz.

Zaru slota: Tu esi riktīgs suņa s... Citu šis dabūšot! Katram spainim, ja viņš ir šī vārda cienīgs, ir tikai viena lupata. Īstā un vislabākā.

Slotas, tāpat krusteniski, tuvojas spainim.
Spainis (atkal palēkdamies, bet sāpīgi atdauzīdams pret slotām sānus): Velns ar ārā! Ko lienat virsū! Kas tur tik īpašs, ja šitā pavecā, krunkainā tantīte man ir apnikusi? Kas tur slikts, ja gribu jaunāku un smukāku?

Grīdas lupata (lūdzoši pret spaini izstiepdama rokas): Atnāc vēl reizīti pie manis! Es tikai gribu atvadīties.

Abas slotas atkal nepārprotami tuvojas spainim. Tas vēl vairāk aizvirzās maliņā. Slotas joprojām tuvojas. Spainim vairs nav, kur sprukt – viņš ir piespiests pie sienas un sāk bailīgi trīcēt.
Istabas slota (spēlēdama teātri un berzēdama rokas): Kura sāks? Es vai tu?

Zaru slota (tāpat): Es. Šodien jau savus sūdus dabūju. Viens vairāk vai mazāk – kāda starpība.

Istabas slota: Tikai pārāk neaizraujies, labi? Ja sasitīsi viņu pavisam plakanu, mums radīsies sarežģījumi. Te tomēr nav metāllūžņu noliktava.

Zarus slota: Labi, labi. Es sitīšu pa tām vietām, kas tik ātri nelokās. Zinu, ka otrreizējai pārstrādei šitādu draņķi neviens neņems.

Spainis (izmisīgi ar rokām aizsargādamies, spalgā balsī): Nē! Tikai ne to! Nenāciet man klāt! Es saukšu palīgā! Palīgā!

Pasta: Ko bļauj kā sivēns. Pavisam jau nenositīs. Tā kā – tikai mieru. Lai gan... Sieviešu dzimte šajā ziņā esot vēl nežēlīgāka par vīriešiem.

Spainis: Palīgā!!!

Pulveris: Tas ir par velti. Kurš tad tā uzreiz pametīs pats savas darīšanas un skries tev palīgā? Pagaidi diena divas, trīs, tad es padomāšu. 

Grīdas lupata (vilkdama slotas atpakaļ): Nevajag! Nedariet tā! Viņš nav tik slikts, kā izrunājas. Tas ir, viņš kādreiz ir slikts, bet kādreiz arī ļoti labs.

Istabas slota: Nu, pēc dažām pārvērtībām viņš paliks vēl labāks.

Zarus slota: Labs labu nemaitā. Tā. Pirmo trieciena vietu jau esmu noskatījusi. (atvēzēdama roku un kāju) Aiziet!

Spainis (izmisīgi): Nē!

Grīdas lupata (tikpat izmisīgi): Nē!

Zaru slota (it kā domādama): Nē? Divas reizes nē? Vai pareizi dzirdēju? Kas sanāk, ja divus nē saliek kopā? 

Istabas slota: Viens „jā” vārds.

Zarus slota: Jūs dzirdējāt? Ja jūs abi teiksiet „jā”, varbūt – uzsveru – varbūt spainis paliks ar veselu ādu. Tas ir – ar veselām bleķa malām.

Istabas slota (spainim): Nu, kā būs? 

Spainis(steidzīgi): Labi būs, labi. Es saku jā, jā, jā. Jā, lai lupata nāk pie manis atpakaļ. 
Zaru slota: Lupata, tu iesi?

Grīdas lupata: Jā! Tikai pie spaiņa tagad ir mana īstā vieta. Es taču viņu tomēr... tomēr... (sākdama atkal raudāt)  mīlēju!

Istabas slota: Kuš nu, kuš! Ja turpināsi pinkšķēt, nekad sausa nepaliksi. 

Zaru slota (domīgi): Viņai vajadzētu iziet rehabilitācijas kursu.

Istabas slota: Kādu? 

Zaru slota (aizvirzīdamās pie loga, lupatai): Nāc šurp. 

Grīdas lupata (šņukstēdama): Kāpēc? Es gribu palikt pie sava spaiņa.
Zaru slota (nepacietīgi): Ja tu būsi tik ņerkstoša, tad tiešām tevi nevienam nevajadzēs. Nāc šurp! Spainis tagad vairs neaizmuks. Citādi...

Spainis (patiesā izbīlī): Nē, nē! Nevajag to citādi! Es tagad būšu uzticīgs. Es tagad gaidīšu savu lupatiņu!

Grīdas lupata (vilkdamās slotai tuvāk): Un tālāk?

Zaru slota: Tālāk rāpies man pa kātu augšā un piesienies. Kādu laiku tu būsi karodziņš.

Istabas slota: Kas?  

Zaru slota: Karodziņš! Tāds drēbes gabaliņš, kas vējā plivinās.

Grīdas lupata: Es tiešām varēšu būt karogs? Un plīvoties?

Zaru slota (nepacietīgi): Jā taču. Slienies fiksāk augšā.

Grīdas lupata (nervozi rosīdamās): Es tūlīt. Jā, tūlīt. Drīz es būšu galā. 

Zaru slota (istabas slotai): Pastum viņu. Pabīdi. Bez bīdīšanas ar neirastēniķiem nevar tikt galā.

Grīdas lupata (čukstoši istabas slotai): Nevajag ķerties pie mana dibena, labi? Tad es uzreiz sakautrējos.

Istabas slota (tāpat čukstus atbildot): Sapratu. Es tikai paņemšu aiz vidukļa un pacelšu. Tā var? 

Grīdas lupata: Jā, to var. Viduklis nav nekas tik intīms.

Istabas slota (celdama grīdas lupatu): Redzi nu. Tu jau esi pusē.

Grīdas lupata (rāpdamās pa zaru slotas kātu): Drīz es būšu augšā! Es atkal reiz dzīvē būšu augšpusē! Urā!

Zaru slota (brīdinoši): Tikai nesalauz manas ribas. Reizēm tu esi pārāk aktīva.

Grīdas lupata (ļoti priecīgi): Nē! Es neko nesalauzīšu. Savā būtībā es esmu maiga. (tikdama slotas galā) Es esmu uzrāpusies! Es esmu uzkāpusi! Es esmu augstāk par visiem!

Zaru slota (domīgi šūpodamās): Mjā. Negaidīju, ka lēciens no absolūta mazvērtības kompleksa un depresijas uz pašpārliecinātību būs tik straujš. Šitā enerģija kaut kā jāizmanto.

Istabas slota: Lupata, nu, kā tev tur?

Grīdas lupata: Lieliski! Vareni! Es redzu tālumus!

Zaru slota (vēl arvien intensīvi domādama): Ja jau tu esi tur un ja tu esi karogs, tad pietrūkst vien kāds sīkumiņš. Mums visiem jākāpj kuģī. 

Pulveris (cerīgi): Tu teici – visiem? Man arī?

Zaru slota: Kāpēc ne? Vai tad tev jūra nepatīk?

Pasta: Kāda te vēl jūra. Es gribu ledusskapi un maizes kasti.

Zaru slota: Tev neviens neprasa, ko tu gribi. Dzīve jāpieņem tāda, kāda tā ir. Ar ilūzijām tālu netiksi. Pat ne tuvu netiksi. Tu vispār nekur netiksi.

Pasta (sabozusies): Vai, cik tu esi gudra!
Zarus slota (ironiju ignorēdama): Protams, ka esmu gudra. Tā kā – lec lejā un kāp kuģī. Masts un karogs tevi jau gaida.

Pulveris (pavisam satraukti): Bet es? Ko tad es? (ļoti kautrīgi) Es arī gribu uz kuģa. Klosteris drusku var pagaidīt.

Zaru slota: Leciet tak abi vienreiz lejā. Vietas te pietiks visiem.

Pasta un pulveris, rokās saķērušies, nolec uz grīdas.
Pulveris (nespēdams valdīt satraukumu): Kas? Kas es būšu?

Zaru slota (istabas slotu paaicinādama tuvāk, pavisam klusu): Par ko lai viņu ieliekam?

Istabas slota (tikpat klusu): Liksim viņu par kapteini.

Zaru slota: Ko? Es domāju, ka kapteinis būsi tu. 
Istabas slota: Nē taču. Priekš vadošiem amatiem esmu par vecu. Es varētu būt idejiskais darbinieks. Es būšu stūrmanis.

Zaru slota (padomājusi, pulverim): Tu būsi kapteinis. Cerams, ka visas savas intelekta paliekas tu nebūsi izbārstījis. Nāc, lai paspiežu tev roku.

Pulveris (priecīgi palēkdamies un pastiepdams roku): Es būšu labs kapteinis. Uz mani var paļauties.

Zaru slota ( noburkšķēdama): Gribētos cerēt.

Pasta (nemierīgi mīņādamās): Un es? Es varētu būt kohs. Pa virtuvi ņemties man patiktu.

Zaru slota: Nē, tu būsi bocmanis. Saimnieciskie darbi tev piestāvēs vislabāk. (pilnā balsī) Ahoi! Visi savās vietās! Kuģis dodas ceļā! 

Visi veikli ieņem savas vietas.

Pulveris (it kā skatītos binoklī): Sešdesmit četrus grādus uz ziemeļiem! Mums jāapbrauc rifs.

Istabas slota (it kā grozītu stūri): Ir! Sešdesmit četri grādi uz ziemeļiem. Rifs paliek pa labi.

Pasta (pārliecinoši staigādama): Kas te uz klāja sametis končikus! Nekādas kārtības. Lai junga tūlīt nāk un satīra!  Vai ne, kapteini?

Pulveris: Nu ja, junga... Kur tad mums ir junga? Droši vien kajītē datorā atkal laiž spēlītes.

Spainis, kurš tik ilgi cieties, vairs nevar izturēt – sāk grabināties un dauzīties ar kājām.

Istabas slota (uz spaini skatīdamās): Nez vai. Viņam datori tagad nav prātā. Viņš ir nokavējis kuģa atiešanas laiku. (zaru slotai) Ko darīsim?

Zaru slota (paraustīdama lupatu): Klau, karog, tev labāk redzams. Vai līdz krastam ir tālu? 

Grīdas lupata (saprazdama mājienu): Ne pārāk. Atpeldēt var. Ja to dara tūlīt.

Pulveris (ļoti enerģiski): Hei, stūrman! Ieslēdz skaļruni! Noraidi kapteiņa pavēli: jungam nekavējoties peldēt uz kuģi!

Istabas slota: Ahoi! Tiek izpildīts. Tikai karogam vajadzētu plīvoties labāk, lai tas muļķa junga nesajauc kuģus. 
Grīdas lupata (apņēmīgi): Es plīvošos! Es ļoti labi plīvošos. Viņš mūs pazīs. 

Istabas slota (spainim): Nu ko tu vēl stāvi krastā? Marš, peldus!

Spainis (ārkārtīgi priecīgi, kratīdamies uz pārējo pusi un ar rokām atdarinādams peldēšanu): Es jau peldu! Es peldu! (aizķerdamies pats aiz savām kājām) Vai! Kājas sarāva krampis! Es slīkstu! Slīkstu! Glābiet mani! 

Zaru slota (neapmierināti): Atkal viņš mums ir jāglābj. Kāpēc? 

Grīdas lupata: Manis dēļ.

Pasta: Un arī manis dēļ. Es jau nu netaisos pati visas rokas ķēpāt ar klāja netīrumiem. (noņemdama vāciņu un pamezdama uz spaiņa pusi) Ķer! Es tev nometu glābšanas riņķi. Ķeries tik klāt.

Spainis (paķerdams vāciņu un vēl dažus soļus palēkdams pārējiem tuvāk): Ir! Nu arī es esmu klāt. (pulverim) Esmu gatavs izpildīt jūsu komandas, kapteini!

Pulveris (uzmezdams spainim neatzinīgu skatienu): Vispirms atdod bocmanim glābšanas riņķi. Bez tā viņam slapjums iet ārā. Izkaltīs un paliks vēl slims.

Spainis (steidzīgi atdodams pastai vāciņu): Lūdzu. Nē, paldies. Paldies par izglābšanu.

Pasta (kaunīgi, sakārtodama sev virs galvas vāciņu): Ko nu. Tas jau tāds sīkums vien bija.

Pulveris: Mēs vēl vienu sīkumu esam aizmirsuši. Pirms kuģa nolaišanas ūdenī pret bortu netika sasists šampanietis. Kas pie tā ir vainīgs?

Zaru slota: Es esmu tikai masts un nevaru izkustēties no vietas.

Istabas slota: Es arī nē. Es nedrīkstu atraut rokas no stūres.

Grīdas lupata: Es vēl ne tik. Es esmu piesējusies un man ir jāplivinās, lai citi kuģi mūs nenoturētu par pirātiem. 
Pasta (sašutusi): Tad iznāk, ka vainīga esmu es? 

Pulveris: Nē, vainīgs ir junga. (spainim) Ei, mazais! A nu ka joz uz mani kajīti un stiep šurp šampanieti! 

Spainis (pakalpīgi): Kādu? Franču vai mūsu pašu Rīgas? 

Pulveris (domādams): Priekš tāda kuģa kā mūsējais derētu franču. Bet būtu žēl sasist. Ņem to pašu Rīgas. Franču šampanieti pataupīsim Ziemassvētkiem.

Spainis (tikpat pakalpīgi): Viena kāja tur, otra šeit, un es jau esmu atpakaļ. (it kā rokās turēdams pudeli) Kapteini, ņemiet! Tas gods pienākas jums.

Pulveris (ērcīgi un it kā paņemdams pudeli): Skaidrs, ka man. Arī pudeles sišanai vajag prātu Tad nu tā: es skaitu līdz trīs, un tad jūs visi reizē sakāt – būkš! Vai skaidrs? 

Pārējie (cits caur citu): Skaidrs. Jā, kaptein. Būs.

Pulveris (atvēzēdamies): Es skaitu. Viens, divi – trīs! 

Viņš it kā triec iedomāto pudeli pret bortu.

Visi korī:  Būkš!

Pulveris: Vareni! Mums izdevās.

Spainis (priecīgi lēkādams): Nu mums ir riktīgs kuģis! Mēs esam kārtīgi jūrnieki. Nu tik uz priekšu!

Pulveris: Junga, neaizraujies! Ne tu te komandētājs. Marš, tīrīt klāju!

Atkal atveras durvis un kāda roka ieliek zaļu plastmasas spaini ar slaukāmo birsti tādā pat spilgti zaļā krāsā. Durvis aizveras. Brīdi valda klusums. Vis pārvietojas un izkārtojas savādāk.

Zaru slota (nedroši, bet nespēdama vairāk izturēt, jaunajam priekšmetam): E – ei! Kas tu esi?

Istabas slota (bailīgi piebalsodama): Jā, kas tu esi? Un kāpēc tu te esi?

Nekas nenotiek. Tad pulveris, sakārtodams savu ārpusi, manierīgi dodas uz plastmasas spaiņa pusi.

Pulveris (sniegdams roku, pamīņādamies un pievilkdams kāju): Labdien. Es esmu pulveris. Prieks iepazīties. Kā godāt jūs? 

Atkal nekas nenotiek. Pulveris apskata izstiepto roku, vai tā gadījumā nav netīra. Nē, nav. Pilnīgi apmulsis viņš dodas atpakaļ. 

Pulveris (pastai): Paklau, tu šo to esi lasījusi. Es domāju – avīzes lasījusi, nevis sēnes. Varbūt tu zini, kas tas ir?  
Pasta: Nezinu. Bet droši vien nekas labs. Man ir bail.

Spainis: Tas ir ienaidnieks! Es to jūtu!

Lupata: Vai dieniņ!!! Es arī jūtu! Ienaidnieks jāiznīcina!

Zaru slota: Netaisiet histēriju! Kaut gan... Tā ir taisnība.

Istabas slota: Ienaidnieks jāiznīcina! Kaptein, dod komandu!

Pulveris: Nolaižam zemūdeni! Zemūdene, uz priekšu! Mērķis – nezināma objekta iznīcināšana! 
Zaru slota: Bet... bet mums nav zemūdenes! Mums jau arī kuģa vairs nav. Mēs atkal esam katrs par sevi...

Sāk skanēt maršs. Zaļais plastmasas spainis ar visu slaukāmo birsti apmet salto un uzvaroši nostājas  vidū. Visi pārējie atkāpjas un piespiežas sienām.

Zaļais plastmasas spainis(ļoti skaļi, ar milzīgu triumfu): Es esmu Made in China! Jūsu vairs nav. Jūs esat veci krāmi. Tagad šī ir mana vieta! Jaunie laiki ir sākušies!!!
Beigas

